**Sensorveiledning for masteroppgaver ved ILOS**

**1. Generelt**

Eksamenskommisjonen på masteroppgaver består av en ekstern og en intern sensor. Disse har lik innflytelse på karakteren. Ekstern sensor har likevel et særlig ansvar for å sikre at det ikke oppstår ”lokale” karakternivåer. Veileder er ikke med i eksamenskommisjonen.

**2. Gjennomføringen av sensuren**

Ekstern og intern sensor holder i forkant av muntlig eksamen et sensurmøte, for eksempel via Skype eller telefon. Kommisjonen skal gjennom samtalen komme til enighet om karakter. Sensurfristen oppgis av eksamenskonsulenten, og inkluderer gjennomføring av en eventuell muntlig eksamen. Det settes av bestemte uker til muntlig eksamen, og sensorene og kandidaten må være tilgjengelig i denne perioden.

Høst 2016 er muntlig eksamen på masteroppgaven et tilbud til studentene på dette emnet. De skal gi beskjed innen 1. november om de ønsker dette eller ikke. Fra vår 2017 er den en obligatorisk del av innlevering av masteroppgaven.

Senest 2 dager før muntlig skal en foreløpig karakter på masteroppgaven være klar fra kommisjonen. Når denne er registrert i Studentweb, opplyses studenten om det, og vedkommende velger selv om han eller hun vil sjekke den. Muntlig eksamen har en varighet på inntil 30 minutter, og foregår vanligvis i et videokonferanse-rom med ekstern sensor tilgjengelig på skjerm. Den begynner med en presentasjon av oppgaven fra studenten på 5–10 minutter (studenten kan ha med notater, men vi legger ikke opp til presentasjoner på skjerm). Deretter vil sensorene stille spørsmål knyttet til oppgaven. Dette kan dreie seg om for eksempel struktur, metode eller andre spørsmål til innholdet i oppgaven. Etter eksamen går studenten ut på gangen, og kommisjonen blir enig om endelig karakter. I de fleste tilfeller er det spørsmål om den foreløpige karakteren blir stående, eller om den endrer seg én karakter. Det er kun den endelige karakteren som kommer på studentens vitnemål.

Etter muntlig eksamen skal kommisjonen skrive en begrunnelse for karakteren (minimum én A4-side). Denne føres i pennen av ekstern sensor, som sender den til intern sensor for eventuelle tillegg og endringer, før ekstern sensor sender den endelige versjonen til eksamenskonsulenten.

Estimert tidsbruk på en 60 sp. masteroppgave er 12 timer. I tillegg kommer 0,75 timer for muntlig eksamen.

**3. Karakterskala**

Grunnlaget for vurderingen av masteroppgaven er den utvidede karakterbeskrivelsen. Se også tekstene ”Kort om emnet” og ”Hva lærer du” *(*læringsutbyttet) på emnebeskrivelsen for masteroppgaven. Karakteren skal gjenspeile i hvilken grad læringsutbyttet er oppnådd. Se også punkt 4.

**4. Momenter ved karaktersettingen**

Følgende momenter tillegges vekt ved karaktersettingen:

- Formulering av tema og problemstilling for oppgaven

- Oppgavens fokus og avgrensning

- Refleksjonsnivå vedrørende teori og metode

- Evne til anvendelse av teori og metode

- Forhold til litteratur og tidligere forskning på området

- Kildebruk og bibliografi

- Forhold til materiale: valg, innhenting, avgrensning, tilrettelegging, analyse

- Klarhet og struktur i fremstillingen

- Språklige ferdigheter

- Originalitet (nytt materiale, nye problemstillinger, ny kunnskap, nye hypoteser)

- Selvstendighet

- Grundighet

- Påpeking av mulige videreføringer av arbeidet

I avveiningen av hvor mye det enkelte moment skal telle, må det brukes skjønn. Det viktigste vurderingskriteriet er det helhetsinntrykket oppgaven gir etter en samlet vurdering.

**5. Ekstraordinære forhold**

Hvis kommisjonen ikke er i stand til å komme til enighet om karakter, skal eksamenskonsulenten kontaktes. Sensuren går da videre til en intern oppmann. Oppmannen fungerer først som megler. Dersom enighet likevel ikke oppnås, tar oppmannen den endelige avgjørelsen om karakteren. Ved bruk av oppmann begynner ikke sensurfristen å løpe på nytt.

**6. Sideantall**

Veiledende sideantall på en 60 sp. oppgave er 80–100 standardsider. Hvis sideantallet på masteroppgaven er vesentlig høyere eller lavere enn det som er oppgitt i emnebeskrivelsen, er det opp til kommisjonen å vurdere om dette har gått utover det faglige nivået.

**7. Mistanke om fusk**

Ordinær sensur skal ikke gjennomføres hvis det forekommer mistanke om fusk. Ved mistanke om avskrift av kilder (for eksempel bøker eller nettsider) uten at disse er oppgitt som referanse, skal eksamenskonsulenten kontaktes. Denne vil utføre en plagiatsjekk og sørge for den videre saksbehandling.